作者:李曾伯
標題:沁園春
內容:今代清流，北斗以南，文昌一星。對露門進讀，鑾坡演翰，瑣闈批敕，寶牒成文。筆下權衡，胸中律度，禮樂人才俱討論。鴛行裡，羨才高片玉，輝映條冰。幾年簡在吾君。便須把詩書開太平。笑諸公炙手，昔成何事，一賢冷眼，今獨脩名。花底退朝，槐邊聽制，一武商巖霖雨新。金罍舉，對春風九十，歲歲平分。